BEM:ไม่ได้งานชมพู-เหลืองไม่กระทบแนะนำ”ถือ”ราคาเป้าหมาย 8.20 บาท
BEM:ไม่ได้งานชมพู-เหลืองไม่กระทบ แนะนำ"ถือ"ราคาเป้าหมาย 8.20 บาท
15 ธ.ค. 2559

บล.ดีบีเอส วิคเคอร์ส ระบุในบทวิเคราะห์วันนี้(15 ธ.ค.) ว่า บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ไม่ได้เสนอราคาต่ำสุดรถไฟฟ้าสายสีชมพู-เหลือง แต่บริษัทร่วมทุน BSR เป็นผู้ชนะไป ทางผู้บริหาร BEM ให้ความเห็นว่าแม้ไม่ชนะ แต่ในอนาคตก็จะยังได้รับประโยชน์จากผู้โดยสารที่จะเข้ามาใช้บริการในระบบรถไฟฟ้าปัจจุบันของ BEM อยู่ดี ในการที่ผู้โดยสารเชื่อมต่อเดินทางไปยังจุดปลายทางต่างๆในเขตเมือง
แต่ไม่ส่งผลกระทบต่อประมาณการ เพราะในประมาณการไม่ได้รวมรถไฟฟ้า 2 สายอยู่แล้ว อีกทั้งยังมีรถไฟฟ้าสายสีอื่นๆ ของ MRT ที่ต้องการผู้บริหารเดินรถต่อไปอีกหลายสาย สืบเนื่องจาก BEM มีความชำนาญ ประสบการณ์ และความพร้อมทางการเงินที่จะทำได้ โดยเฉพาะรถไฟฟ้าใต้ดิน ที่ BEM มีความชำนาญกว่า BTS สายที่เห็นชัดเจนคือ สายสีส้ม ที่ CK เพิ่งประมูลชนะไป 2 สัญญา และรถไฟฟ้าสายสีนี้ก็มีสถานีที่อยู่ใต้ดินมากด้วย นอกจากนี้ในอนาคต MRT จะมีรถไฟฟ้าส่วนขยายสายอื่นๆ เช่น สีม่วง เขียว และน้ำเงิน เป็นต้น
คงคำแนะนำ ถือ ด้วยราคาพื้นฐาน 8.20 บาท ซึ่งประเมินด้วยวิธี SOP (sum of parts) สำหรับธุรกิจหลักประเมินด้วย DCF (WACC 7%) และเงินลงทุนในบริษัทร่วมใช้มูลค่าที่เหมาะสมจาก consensus ราคาปิดมีส่วนเพิ่มเทียบกับราคาพื้นฐาน 8% นับว่าไม่ถึงกับสูงพอที่จะแนะนำเป็นซื้อ แต่ในอนาคตหากได้โครงการใหม่เพิ่ม ก็มีโอกาสจะปรับราคาพื้นฐานขึ้นได้